په پاکستان بهرنۍ قرضې د ۹۶ اربه ډالرو څخه اوړېدلې دي
په پاکستان بهرنۍ قرضې او هغه پېسې چې به يې بيرته ورکوي (واجب الادا)، هغه د روان کال ستمبر پورې ۹۶.۷ اربه ډالرو ته رسېدلې دي.
کراچۍ — اېکسپرېس ټريبيون ورځپاڼې ويلي، په دې قرضونو کې داسې ښکاري چې د چين څخه د درې اربه ډالرو اخيستو يادګېرنه نه ده شوې. په اقتصادي ستونزو کې ښکېل د پاکستان حکومت وايي د پاکستان د کرنټ اکاؤنټ خساره ۱۹ اربه ډالره دا وخت ده. د ورځپاڼې د خبر ترمخه ښکاري چې د قرضونو دا شمېره نزدې ۱۰۰ اربه ډالره وي، ځکه چې د چين بېنک د پاکستان په مرکزي بېنک کې درې اربه ډالره جمع کړي او په دې کې وروستی قسط د جولایي په مياشت کې راغلی دی. د سټېټ بېنک شمېرې د بهرنۍ زرمبادله واجب الاادا رقم پينځه اربه ډالره ښايي، چې پکې په مرکزي بېنک جمع کړی شوي ۷۰۰ ملينه ډالره شامل دي، او د چین سره د سوداګرۍ په معامله کې ۲. ۹ اربه ډالره يو دي، او ۱. ۴ اربه ډالره نورې دي. د رپوټ ترمخه حکومتي بهرنۍ قرضې په درېو مياشتو کې ۹۸۳ ملينه سېوا شوي او ۷۶. ۳ اربه ډالرو ته رسېدلې دي. پوهاند وايي په پاکستان هر کال بهرنۍ قرضې نورې سېوا کيږي او علت يې د راتلونکو نوؤ حکومتونو قرضې اخيستل او داسې پاليسياني نه جوړول دي چې دوي ته بې د قرضونو نه بهرنۍ پېسې راشي. ويل کیږي د پاکستان تحریک انصاف نوی جوړ حکومت هم ښکاري چې کومه لنډ مهاله پاليسي نه لري، يواځې دا چې د بهرنيو ادارو څخه قرضې ترلاسه کړي. د پاکستان تحریک انصاف ګوند (پي ټي ايي) په حکومت کې د راتلو وروسته وزيراعظم عمران خان ويلي ؤ پاکستان دا وخت د خپل تاریخ د بدترینه اقتصادي ستونزو سره مخ دی. خان ويلي ؤ پاکستان په سمدستي ډول نزدې ۱۲ اربه ډالرو ته اړتيا لري او ويلي يې ؤ چې اول به د دوست هېوادونو څخه د پېسو ترلاسه کولو هڅې کوي. عمران خان بيا د سعودي عرب، متحده عرب اماراتو، چين او ملايشيا سفرونه کړي خو په ښکاره يواځې دا ويل شوي چې يواځې د سعودي عرب څخه ورته د درې اربه ډالرو ورکولو او ترې کالو پورې د کال په سر د يو ارب ډالر په قرضو د تېلو ورکولو ژمنه شوې ده. پاکستان په عېن حال کې نړیوالې مالياتې ادارې (ايي اېم اېف) ته هم د قرض خواست کړی خو د ايي اېم اېف څخه ورته لا د قرضې ورکولو پخلی نه دی شوی. په حکومت کې د راتلو وړاندې به عمران خان ويل که په واک کې راغلو کله به هم ايي اېم اېف ته لاړ نه شي.